Tots els actes tenen aforament limitat i cal fer reserva prèvia.
En el cas de no aconseguir entrada, els actes també es podràn seguir en streaming al canal de YouTube del Palau Robert.
Totes les activitats han estat programades per la professora universitària Núria Vergés i Bosch i la poeta Mireia Calafell Obiol amb motiu de l'exposició "Feminista havies de ser", que s'inaugurarà el 21 de setembre i es podrà visitar fins al 29 de novembre, a la Sala 3.
L'exposició, comissariada per Natza Farré, proposa un recorregut per alguns dels molts motius que justifiquen la necessitat del feminisme com a moviment d'alliberament de les dones per transformar la societat i assolir la igualtat de gènere.
Les activitats paral·leles a l'exposició es faran del 23 de setembre al 25 de novembre
Dimecres 23 de setembre, a les 20:30 h, al Jardí del Palau Robert.
Imaginar un futur feminista, dir-nos en una multiplicitat de veus i matisos però dir-nos, al cap i a la fi: vet aquí el punt de partida d'un recital de poesia, música i visuals que barreja disciplines, llengües, tons i estils per anar envers un demà que implica, necessàriament, fer memòria i saber d'on venim.
Acompanyades del piano de Clara Peya i els visuals d' Alba G. Corral, algunes de les poetes joves més rellevants de l'actualitat recitaran els seus propis poemes alhora que diran els versos de les poetes que van obrir camí, en un acte de reconeixement que ens ha de permetre agrair el gest i, per què no, si cal posar-lo avui en qüestió.
Dimecres 7 d'octubre, a les 18 h, al Jardí del Palau Robert.
On són les dones als museus i als teatres?
I als laboratoris, hospitals i centres de recerca tecnològics?
Com és que no apareixen en les estadístiques que expliquen qui ocupa els càrrecs directius, els mitjans de comunicació i tantes altres esferes i sectors de responsabilitat?
És que a partir d'un moment en la trajectòria de les dones, uns ovnis les segresten?
A AQUÍ! diverses professionals compartiran amb nosaltres la seva resposta a la pregunta que ens fem totes quan veiem la invisibilitat que ens afecta en diferents sectors: on són les dones?
Comptarem amb la doctora Carme Valls, la directora de cinema Neus Ballús, la periodista Fúlvia Nicolàs, la historiadora Isabel Segura, la periodista i exdiputada Carme Porta, la física i enginyeria electrònica Sònia Estradé, la ballarina Anna Mbengue, l'artista Mireia Sallarès, les raperes Tribade, la investigadora científica Marta Román, i Anna Giribert, directora de Fira Tàrrega.
La música anirà a càrrec d' Ikram Bouloum i les The Hate Lovers faran un graffiti en directe.
Ofenses, contradiccions i humor feminista", el dimecres 28 d'octubre, a les 18 h, al Jardí del Palau Robert.
Reconèixer els propis límits és molt probablement el pas necessari per poder superar-los o, si més no, eixamplar-los: aquesta és la premissa d'un acte que vol ser un punt de trobada entre dones i homes que, ja sigui amb la seva obra, a través de l'humor o amb el seu cos, ens posen al límit.
Molt a qui no es reconeix feminista, però de vegades també una mica a la resta.
Precisament per això ens són tan necessàries.
AL LÍMIT! és un diàleg a cinc veus que vol reflexionar sobre què ens ofèn, quines són les nostres contradiccions, de què podem i sabem riure i de què no.
Comptarem, entre d'altres, amb l'activista Pol Galofré, la directora de teatre Denise Duncan i l'actriu Júlia Barceló.
Monòlegs a duo", el dimecres 28 d'octubre, a les 20 h, al Jardí del Palau Robert.
Les seves protagonistes defineixen Oye Polo així: "mitja hora de turra i propaganda proavortista a càrrec de dos productes de l'adoctrinament de gènere més nostrat, Ana Polo i Oye Sherman.
Han aconseguit tímids aplaudiments i gent gran abandonant la sala en la seva gira per Catalunya".
Dimecres 18 de novembre, a les 19 h, al Jardí del Palau Robert.
El Covid-19 ha evidenciat la necessitat dels treballs de cures i fins a quin punt són imprescindibles per la sostenibilitat de les nostres vides i societats.
A la vegada, hem vist que cuidar, com curar, és quelcom altament femiminitzat, precaritzat i, en bona part, ni tan sols remunerat dins de les nostres llars.
Qui es (co) responsabilitza dels treballs de cures?
És possible la conciliació i enriquir les diverses esferes vitals?
CURAR ÉS CURRAR! és un acte de xerrada en ronda que vol reflexionar sobre les feines que fan les dones, remunerades i no remunerades, donant centralitat als treballs de cures.
Per a fer-ho, comptarem amb veus diverses de dones i feministes que es dediquen a la diversitat de treballs de cures, al seu estudi o a la seva divulgació, com per exemple, Elisabet Almeda Samaranch, Montserrat Puig Llobet i Macarena Trujillo Cristoffanini o Sindillar.
La Dj Bzzzbip farà d'enllaç entre les diferents intervencions.
Dimecres 25 de novembre, a les 16 h, al Jardí del Palau Robert.
La violència masclista es manifesta en plural, amb més o menys visibilitat i contundència, però sempre amb la mateixa urgència d'una resposta construïda des dels feminismes.
ViolèncieS MasclisteS és un acte de xerrada en ronda que commemora el 25N, dia internacional de les violències masclistes, i que té com a objectiu fer visible amb una mirada fractal la manera com, des de diferents àmbits i situacions, es teixeix aquesta resposta, a més de ser –perquè no pot ser d'altra manera– un acte de denúncia i de lluita.
Entre d'altres, comptarem amb Núria Güell, Carla Vall, Paqui Perona (Veus gitanes), Eva Cruells (Donestech), Barbara Biglia, Mon Joan (Les Perifèriques) i Beatriu Masià.